《和周通判永丰破贼》
宋代·王庭圭

五更盾上闻磨墨，夜半偏思破残贼。平明露布已成文，倚马不知军务剧。

初传别驾下南州，人如天马徕西极。指挥猛士驱貔虎，坐使威声驰绝域。

狂胡昔渡西楼山，汉皇不闭玉门关。四方群盗猬毛起，旌旗光拂牛斗间。

回戈必定东征去，铠仗如云光照路。捷书飞入甘泉宫，插羽鸣鞭气横骛。

公家人物世不衰，况复诗名天下知。探骊得珠何崛奇，更欲尽采珊瑚枝。

作者简介：（1080—1172）宋吉州安福人，字民瞻，号卢溪。徽宗政和八年进士。为茶陵丞，有能政。高宗绍兴中，胡铨上疏乞斩秦桧等，谪新州，庭圭独以诗送行。绍兴十九年，坐讪谤编管辰州。桧死，许自便。孝宗即位，除国子监主簿。乾道中除直敷文阁。博学兼通，工诗，尤精于《易》。有《卢溪集》、《易解》、《沧海遗珠》等。